Národná rada Slovenskej republiky

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

## **IV. volebné obdobie**

 Číslo: 1017/2009

**1074a**

# **S p o l o č n á s p r á v a**

výborov Národnej rady Slovenskej republiky o výsledku prerokovania vládneho **návrhu** zákona, ktorým sa  mení a dopĺňa zákon č. 179/1998 Z. z. o obchodovaní s vojenským materiálom a o doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov v znení neskorších predpisov a ktorým sa mení a dopĺňa zákon č. 575/2001 Z.z. o organizácii činnosti vlády a organizácii ústrednej štátnej správy v znení neskorších predpisov (tlač **1074**) v druhom čítaní

 Výbor Národnej rady Slovenskej republiky pre hospodársku politiku ako gestorský výbor k vládnemu návrhu zákona, ktorým sa  mení a dopĺňa zákon č. 179/1998 Z. z. o obchodovaní s vojenským materiálom a o doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov v znení neskorších predpisov a ktorým sa mení a dopĺňa zákon č. 575/2001 Z.z. o organizácii činnosti vlády a organizácii ústrednej štátnej správy v znení neskorších predpisov (tlač **1074**)(ďalej len „gestorský výbor“) podáva Národnej rade Slovenskej republiky podľa § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov (ďalej len „rokovací poriadok“) spoločnú správu výborov Národnej rady Slovenskej republiky.

**I.**

Národná rada Slovenskej republiky uznesením zo 17. júna 2009 č. 1470 pridelila vládny návrh zákona, ktorým sa  mení a dopĺňa zákon č. 179/1998 Z. z. o obchodovaní s vojenským materiálom a o doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov v znení neskorších predpisov a ktorým sa mení a dopĺňa zákon č. 575/2001 Z.z. o organizácii činnosti vlády a organizácii ústrednej štátnej správy v znení neskorších predpisov (tlač **1074**) na prerokovanie týmto výborom:

Ústavnoprávnemu výboru Národnej rady Slovenskej republiky

Výboru Národnej rady Slovenskej republiky pre hospodársku politiku a

Výboru Národnej rady Slovenskej republiky pre obranu a bezpečnosť.

**II.**

Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu zákona (§ 75 ods. 2 rokovacieho poriadku).

**III.**

Návrh zákonaodporúčali Národnej rade Slovenskej republiky schváliť:

* Ústavnoprávny výbor Národnej rady Slovenskej republiky uznesením z 2. septembra 2009 č. 692;
* Výbor Národnej rady Slovenskej republiky pre hospodársku politiku uznesením z  2. septembra 2009 č. 539.
* Výbor Národnej rady Slovenskej republiky pre obranu a bezpečnosť uznesením z 26. augusta 2009 č. 263.

**IV.**

Z uznesení výborov Národnej rady Slovenskej republiky pod bodom III tejto správy vyplývajú nasledovné pozmeňujúce a doplňujúce návrhy:

1. V čl. I sa za 1. bod vkladá nový 2. bod, ktorý znie:

 „2. § 3 ods. 1 písm. b) znie:

„b) oprávnenou osobou fyzická osoba alebo právnická osoba, ktorá
1. má sídlo na území Slovenskej republiky a má povolenie na obchodovanie s vojenským materiálom vydané podľa tohto zákona alebo
2. je výrobcom vojenského materiálu a nevyváža ho z územia Slovenskej republiky a nevykonáva ani sprostredkovateľskú činnosť,

3. je zberateľom vojenského materiálu.“.“

Nasledujúce body sa prečíslujú.

Doplnenie zberateľov ako oprávnených osôb pre nadobúdanie vojenského materiálu a obchodovanie s vojenským materiálom reaguje na zavedenú prax, keď právnické osoby (napr. múzeá, záujmové združenia) a fyzické osoby vykonávajú zberateľskú činnosť, ktorej cieľom je predovšetkým zachovanie funkčnosti a dynamických vlastností zbieraného vojenského materiálu. Cieľom početnej zberateľskej komunity je najmä prezentácie histórie a poukazovanie na kultúrne a technické hodnoty zbieraného vojenského materiálu, ktorý bol v značnej časti vyrábaný na území Slovenskej republiky. Pri jeho prezentácii ide predovšetkým o zviditeľňovanie týchto technických hodnôt, histórie, ale v nemalej miere aj o výchovu k vlastenectvu.

**Výbor NR SR pre obranu a bezpečnosť**

***Gestorský výbor odporúča neschváliť***

1. V čl. I  v 4. bode sa za slovami „§ 23 ods. 1 až 4“ vypúšťa čiarka a slová „8 a 9“ sa nahrádzajú slovami „a 8“.

Navrhovaná zmena je legislatívno-technického charakteru a súvisí s vypustením odseku 8 z § 23.

**Výbor NR SR pre hospodársku politiku**

***Gestorský výbor odporúča schváliť***

1. V Čl. I sa za 5. bod vkladá nový 6. bod, ktorý znie:

„6. Za § 6 sa vkladajú § 6a a § 6b, ktoré vrátane nadpisov znejú:

**„§ 6a**

**Zberateľ vojenského materiálu**

1. Zberateľom vojenského materiálu je
2. fyzická osoba s bydliskom na území Slovenskej republiky, ktorá je bezúhonná a spoľahlivá alebo právnická osoba so sídlom na území Slovenskej republiky,
3. je zapísaná v registri zberateľov.
4. Zberateľ vojenského materiálu obchoduje s vojenským materiálom výlučne v súvislosti s výkonom svojej zberateľskej činnosti, nevykonáva sprostredkovateľskú činnosť s vojenským materiálom.
5. Zberateľ vojenského materiálu je oprávnený nakupovať a predávať vojenský materiál na území Slovenskej republiky len na základe povolenia na nákup alebo predaj vojenského materiálu.
6. Žiadosť o vydanie povolenia na nákup alebo predaj vojenského materiálu podľa odseku 3 obsahuje:
7. identifikačné údaje zberateľa vojenského materiálu,
8. číslo osvedčenia o zápise do registra zberateľov vojenského materiálu,
9. kategórie a množstvo vojenského materiálu,
10. označenie oprávnenej osoby, od ktorej bude chce zberateľ vojenský materiál nakúpiť alebo ktorej chce vojenský materiál predať,
11. údaje o mieste uloženia vojenského materiálu, ktorý je predmetom žiadosti.
12. Vzor povolenia na nákup alebo predaj vojenského materiálu podľa odseku 3 a vzor žiadosti o vydanie povolenia na nákup alebo predaj vojenského materiálu podľa odseku 4 ustanoví všeobecne záväzný právny predpis, ktorý vydá ministerstvo obrany.
13. Zberateľ vojenského materiálu je oprávnený vykonávať zahraničnoobchodnú činnosť s vojenským materiálom na základe platnej licencie podľa § 14 ods. 1 písm. d).
14. Zberateľ vojenského materiálu je povinný
	1. písomne informovať ministerstvo obrany o kategóriách, typoch a množstve vojenského materiálu ktorý vlastní spolu s údajmi o mieste jeho uloženia vždy do 25. dňa nasledujúceho po uplynutí kalendárneho štvrťroka,
	2. v lehote do 3 dní odo dňa nákupu alebo predaja vojenského materiálu písomne informovať ministerstvo obrany o uskutočnenej transakcii,
	3. zabezpečiť vojenský materiál vo svojom vlastníctve pred odcudzením alebo zneužitím a bezodkladne informovať ministerstvo obrany o akejkoľvek neoprávnenej manipulácii s vojenským materiálom vo svojom vlastníctve,
	4. umožniť povereným zástupcom ministerstva obrany a prizvaným osobám výkon kontroly podľa § 23
	5. viesť evidenciu vojenského materiálu vo svojom vlastníctve, ktorá obsahuje minimálne nasledujúce údaje:
15. názov vojenského materiálu,
16. kategóriu vojenského materiálu,
17. množstvo vojenského materiálu
18. identifikačné údaje oprávnenej osoby, od ktorej zberateľ vojenský materiál nadobudol,
19. identifikačné údaje oprávnenej osoby, ktorej zberateľ vojenský materiál

 predal,

1. výrobné číslo alebo iné identifikačné označenie vojenského materiálu, ak je dostupné.

 (8) Vzory formulárov podľa odseku 7 písmena a), b) a d) ustanoví všeobecne záväzný právny predpis, ktorý vydá ministerstvo obrany.

**§ 6b**

**Register zberateľov**

1. Register zberateľov slúži na evidenciu a identifikáciu zberateľov vojenského materiálu ako aj evidenciu vojenského materiálu, ktorý je predmetom zberateľskej činnosti.
2. Žiadosť o zápis do registra zberateľov žiadateľa – fyzickej osoby obsahuje:
3. meno a priezvisko žiadateľa,
4. trvalý pobyt žiadateľa,
5. rodné číslo žiadateľa,
6. kategórie vojenského materiálu, ktorý bude predmetom zberateľskej činnosti,
7. údaje o spôsobe skladovania vojenského materiálu.
8. Žiadosť o zápis do registra zberateľov podľa odseku 2 je žiadateľ povinný doložiť výpisom z registra trestov nie starším ako tri mesiace.
9. Žiadosť o zápis do registra zberateľov žiadateľa – právnickej osoby obsahuje
	1. obchodné meno alebo názov žiadateľa,
	2. sídlo žiadateľa,
	3. identifikační číslo žiadateľa,
	4. kategórie vojenského materiálu, ktorý bude predmetom zberateľskej činnosti,
	5. údaje o spôsobe skladovania vojenského materiálu.
10. Žiadosť o zápis do registra zberateľov podľa odseku 4 je žiadateľ povinný doložiť výpisom z registra trestov štatutárneho orgánu alebo osôb, oprávnených konať v mene žiadateľa, nie starším ako tri mesiace a výpisom z obchodného alebo iného obdobného registra nie starším ako tri mesiace.
11. Ministerstvo obrany zapíše žiadateľa do registra zberateľov do tridsiatich dní odo dňa doručenia úplnej žiadosti. Po zápise do registra vydá žiadateľovi osvedčenie o zápise do registra zberateľov. V prípade, ak zberateľ prestane spĺňať podmienky pre zápis do registra zberateľov, ministerstvo obrany do sedem dní odo dňa, keď sa o tejto skutočnosti dozvedelo, osvedčenie o zápise do registra zberateľov zruší.
12. Vzor žiadosti o zápis do registra zberateľov podľa odseku 2, vzor žiadosti o zápis do registra zberateľov podľa odseku 4 a vzor osvedčenia o zápise do registra zberateľov ustanoví všeobecne záväzný právny predpis, ktorý vydá ministerstvo obrany.“

Nasledujúce body sa prečíslujú.

Pozmeňujúci návrh zavádza pojem zberateľ vojenského materiálu a zároveň definuje, že zberateľom vojenského materiálu môžu byť fyzické alebo právnické osoby, zapísané v registri zberateľov vedenom Ministerstvom obrany Slovenskej republiky. Táto právna úprava je nevyhnutná z dôvodu rastúceho záujmu o určité druhy vojenského materiálu najmä zo strany súkromných zberateľov. Z pohľadu týchto zberateľov je nevyhnutné, aby si vojenský materiál zachoval určitú technickú charakteristiku, ktorá reprezentuje jeho historickú hodnotu. Pretože takýto vojenský materiál nie je zbavený všetkých svojich osobitných vlastností, predstavujúcich bezpečnostné riziko, je nutné tento stav právne regulovať. Rozsah nakladania s vojenským materiálom v prípade zberateľov preto musí zodpovedať rozsahu ich zberateľskej činnosti. Pozmeňujúci návrh ďalej zavádza povinnú registráciu zberateľov, tak aby bolo možné na úrovni príslušných štátnych orgánov viesť súhrnné údaje o zberateľoch, ktorí vlastnia vojenský materiál, počtoch tohto materiálu ako aj stave tohto materiálu. Táto registrácia vlastníka, spolu s druhmi a počtami jednotlivých druhov vojenského materiálu je nutná pre kompletizáciu údajov, ktoré sú v rámci medzinárodných záväzkov v súhrnných častiach poskytované aj ostatným signatárskym krajinám – hlavne v oblasti Zmluvy o konvenčných ozbrojených silách v Európe. Navrhovaná procedúra zároveň poskytuje možnosť regulácie zberateľskej obce najmä z bezpečnostného hľadiska. Pozmeňujúci návrh zároveň zavádza povinnosti zberateľov, vyplývajúce najmä z potreby eliminácie bezpečnostných rizík a zneužitia vojenského materiálu, nachádzajúceho sa vo vlastníctve zberateľov. Riadna evidencia vojenského materiálu vo vlastníctve zberateľov a jej kontrola ministerstvom tieto riziká odstraňuje.

**Výbor NR SR pre obranu a bezpečnosť**

***Gestorský výbor odporúča neschváliť***

1. V Čl. I sa za 11. bod vkladá nový 12. bod, ktorý znie:

 „12. § 14 znie:

##### „§14Licencie

(1) Oprávnená osoba [§ 3 písm. b) bod 1], ktorá má povolenie podľa § 10 alebo je zberateľom vojenského materiálu podľa § 6a, môže vojenský materiál doviezť pre potreby

a) obrany a bezpečnosti Slovenskej republiky,

b) tuzemského výskumu, vývoja, výroby a marketingu,

c) obchodovania so zahraničným užívateľom,

d) zberateľa vojenského materiálu za účelom zberateľskej činnosti.

2) Oprávnená osoba [§ 3 písm. b) bod 1], ktorá má povolenie podľa § 10 alebo je zberateľom vojenského materiálu podľa § 6a, môže vyviezť vojenský materiál získaný

a) z prebytkov vojenského materiálu ozbrojených síl alebo ozbrojených zborov,

b) od tuzemského výrobcu vojenského materiálu alebo

c) od oprávnenej osoby podľa odseku 1.“

Nasledujúce body sa prečíslujú.

Navrhované ustanovenie zosúlaďuje zámer predkladateľa s platným znením zákona a upravuje podmienky výkonu zahraničnoobchodnej činnosti zberateľa vojenského materiálu. Cieľom návrhu je umožniť zberateľom (a rovnako držiteľom povolenia na obchodovanie s vojenským materiálom) dovážať vojenský materiál za účelom zberateľskej činnosti a vyvážať vojenský materiál, nadobudnutý od zberateľa vojenského materiálu.

**Výbor NR SR pre obranu a bezpečnosť**

***Gestorský výbor odporúča neschváliť***

1. V Čl. I sa za 12. bod vkladá nový 13. bod, ktorý znie:

„13. V § 15 odsek 1 znie:

„(1) Písomnú žiadosť o udelenie licencie (ďalej len "žiadosť o licenciu") predkladá ministerstvu obrany žiadateľ, ktorému bolo vydané povolenie obchodovať s vojenským materiálom alebo osvedčenie o zápise do registra zberateľov (ďalej len "žiadateľ o licenciu").“

Nasledujúce body sa prečíslujú.

Navrhované ustanovenie berie do úvahy skutočnosť, že žiadosť o udelenie licencie je oprávnený podať nielen držiteľ povolenia na obchodovanie s vojenským materiálom, ale aj zberateľ, ktorému bolo vydané osvedčenie o zápise do registra zberateľov.

**Výbor NR SR pre obranu a bezpečnosť**

***Gestorský výbor odporúča neschváliť***

1. V Čl. I sa za 13. bod sa vkladá nový 14. bod ktorý znie:

„14. V § 15 ods. 4, písmená a) až d) znejú:
„ a) obchodné meno a sídlo alebo meno a priezvisko žiadateľa,
b) identifikačné číslo alebo rodné číslo žiadateľa,
c) obchodné meno a sídlo alebo meno a miesto podnikania zahraničného zmluvného

partnera,

 d) číslo povolenia na vykonávanie obchodu s vojenským materiálom alebo číslo osvedčenia

 o zápise do registra zberateľov.“.

Nasledujúce body sa prečíslujú.

Navrhované znenie vychádza z oprávnenia zberateľa vykonávať zahraničnoobchodnú činnosť s vojenským materiálom. Podmienkou výkonu tejto činnosti je udelenie licencie na konkrétny obchodný prípad. Pretože súčasťou licencie sú aj identifikačné údaje žiadateľa, je nevyhnutné doplniť náležitosti žiadosti o udelenie licencie o identifikačné údaje žiadateľa – fyzickej osoby. Okrem toho, namiesto čísla povolenia na vykonávanie obchodu s vojenským materiálom bude zberateľ do žiadosti o udelenie licencie uvádzať číslo osvedčenia o zápise do registra zberateľov.

**Výbor NR SR pre obranu a bezpečnosť**

***Gestorský výbor odporúča neschváliť***

1. V Čl. I sa za 14. bod vkladá nový 15. bod, ktorý znie:

 „15. V § 16 ods. 5 písmená a) a b) znejú:

 „a) obchodné meno, sídlo a identifikačné číslo žiadateľa alebo meno ,priezvisko a bydlisko

 žiadateľa,
 b) číslo povolenia na vykonávanie obchodu s vojenským materiálom alebo osvedčenie

 o zápise do registra zberateľov.“.

Nasledujúce body sa prečíslujú.

Navrhované znenie reflektuje skutočnosť, že zberateľ vojenského materiálu je oprávnený vykonávať zahraničnoobchodnú činnosť s vojenským materiálom. Podmienkou výkonu tejto činnosti je udelenie licencie na konkrétny obchodný prípad. Pretože súčasťou licencie sú aj identifikačné údaje žiadateľa, je nevyhnutné doplniť náležitosti žiadosti o udelenie licencie ako aj náležitosti rozhodnutia o udelení licencie tak, aby licencia mohla byť udelená aj zberateľovi vojenského materiálu.

**Výbor NR SR pre obranu a bezpečnosť**

***Gestorský výbor odporúča neschváliť***

1. V Čl. I sa za 15. bod vkladá nový 16. bod, ktorý znie:

„16. V § 20 ods. 1 písmeno d) znie:

„d) zaniklo alebo bolo zrušené povolenie na vykonávanie obchodovania s vojenským materiálom alebo bolo zrušené osvedčenie o zápise do registra zberateľov“.“.

Nasledujúce body sa prečíslujú.

Návrh umožňuje ministerstvu zrušiť a odňať udelenú licenciu v prípade, ak držiteľ licencie – zberateľ vojenského materiálu prestane spĺňať podmienky pre výkon zberateľskej činnosti a jeho osvedčenie o zápise do registra zberateľov bude zrušené.

**Výbor NR SR pre obranu a bezpečnosť**

***Gestorský výbor odporúča neschváliť***

1. V Čl. I sa za 16. bod vkladá nový 17. bod, ktorý znie:

„17. V § 23 sa vypúšťa odsek 8.“.

Doterajší odsek 9 sa označuje ako odsek 8.

Nasledujúce body sa prečíslujú.

Podľa § 23 ods. 8 platného znenia zákona č. 179/1998 Z. z. o obchodovaní s vojenským materiálom Ministerstvo hospodárstva Slovenskej republiky, od 1. novembra 2009 Ministerstvo obrany Slovenskej republiky, každoročne do 30. apríla predkladá Národnej rade Slovenskej republiky súhrnnú výročnú správu o obchode s vojenským materiálom za predchádzajúci kalendárny rok. Podľa § 23 ods. 9 zákona č. 179/1998 Z. z. ministerstvo hospodárstva (od 1. novembra 2009 ministerstvo obrany) do 30. apríla zároveň zverejňuje na svojej internetovej stránke výročnú správu o obchode s vojenským materiálom. Obsahom súhrnnej výročnej správy predkladanej Národnej rade Slovenskej republiky, ako aj verejne publikovanej výročnej správy, sú prakticky totožné údaje. Vzhľadom na to, že informácie o obchode s vojenským materiálom sú sprístupnené verejnosti, teda aj poslancom Národnej rady Slovenskej republiky, prostredníctvom internetovej stránky príslušného ministerstva, navrhujem z dôvodu nadbytočnosti odsek 8 z § 23 vypustiť.

**Výbor NR SR pre hospodársku politiku**

***Gestorský výbor odporúča schváliť***

1. V Čl. I sa za 16. bod vkladá nový 17. bod, ktorý znie:

„17. V § 25 sa odsek 2 dopĺňa písmenami d) a e), ktoré znejú:

„d) zatají okolnosti dôležité pre rozhodnutie s cieľom získať neoprávnený zápis do registra

 zberateľov,

 e) žiadosť o zápis do registra zberateľov doloží nepravdivým dokladom.“,

Nasledujúce body sa prečíslujú.

Vzhľadom na to, že do platnej právnej úpravy bola doplnená nová kategória oprávnenej osoby zberateľ vojenského materiálu, návrh zohľadňuje možné prípady, keď zberateľ vojenského materiálu poruší svoje zákonom stanovené povinnosti a zavádza sankcie, ktoré môže ministerstvo za toto porušenie aplikovať.

**Výbor NR SR pre obranu a bezpečnosť**

***Gestorský výbor odporúča neschváliť***

1. V Čl. I sa za 17. bod vkladá nový 18. bod, ktorý znie:

„18. V § 25 sa odsek 3 dopĺňa písmenom c) ktoré znie:

„c) nesplní povinnosť podľa § 6a ods. 7 písm. a), b), c) alebo d).“.

Nasledujúce body sa prečíslujú.

Vzhľadom na to, že do platnej právnej úpravy bola doplnená nová kategória oprávnenej osoby zberateľ vojenského materiálu, návrh zohľadňuje možné prípady, keď zberateľ vojenského materiálu poruší svoje zákonom stanovené povinnosti a zavádza sankcie, ktoré môže ministerstvo za toto porušenie aplikovať.

**Výbor NR SR pre obranu a bezpečnosť**

***Gestorský výbor odporúča neschváliť***

1. V Čl. I  22. bode v § 27e ods. 2 sa vypúšťa písmeno a). Súčasne sa zrušuje označenie písmena b). Slová „§ 23 ods. 9“ sa nahrádzajú slovami „§ 23 ods. 8“.

Navrhovaná zmena je legislatívno-technického charakteru a súvisí s vypustením odseku 8 z § 23.

**Výbor NR SR pre hospodársku politiku**

***Gestorský výbor odporúča schváliť***

1. V Čl. I 22. bode v § 27e ods. 3 sa slová „výročných správ“ nahrádzajú slovami „výročnej správy“.

Navrhovaná zmena je legislatívno-technického charakteru a súvisí s vypustením odseku 8 z § 23.

**Výbor NR SR pre hospodársku politiku**

***Gestorský výbor odporúča schváliť***

Gestorský výbor odporúča hlasovať o pozmeňujúcich a doplňujúcich návrhoch nasledovne:

**o bodoch 2, 9, 12 a 13**  hlasovať spoločne s odporúčaním **s c h v á l i ť,**

**o bodoch 1, 3 až 8, 10 a 11** hlasovať s odporúčaním **neschváliť.**

**V.**

Gestorský výbor na základe stanovísk výborov vyjadrených v ich uzneseniach uvedených pod bodom III tejto správy a stanovísk poslancov gestorského výboru vyjadrených v rozprave k tomuto návrhu zákona

**odporúča Národnej rade Slovenskej republiky**

vládny návrh zákona, ktorým sa  mení a dopĺňa zákon č. 179/1998 Z. z. o obchodovaní s vojenským materiálom a o doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov v znení neskorších predpisov a ktorým sa mení a dopĺňa zákon č. 575/2001 Z.z. o organizácii činnosti vlády a organizácii ústrednej štátnej správy v znení neskorších predpisov

**s c h v á l i ť v** znení schválených pozmeňujúcich a doplňujúcich návrhov uvedených v tejto správe**.**

 Spoločná správa výborov Národnej rady Slovenskej republiky o výsledku prerokovania vládneho návrhu zákona, ktorým sa  mení a dopĺňa zákon č. 179/1998 Z. z. o obchodovaní s vojenským materiálom a o doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov v znení neskorších predpisov a ktorým sa mení a dopĺňa zákon č. 575/2001 Z.z. o organizácii činnosti vlády a organizácii ústrednej štátnej správy v znení neskorších predpisov (tlač **1074a**)v druhom čítaní bola schválená uznesením z 8. septembra 2009 č. 552.

Týmto uznesením výbor zároveň poveril spravodajcu predložiť návrhy podľa §  81 ods. 2, § 83 ods. 4, § 84 ods. 2 a § 86 rokovacieho poriadku Národnej rady Slovenskej republiky.

Bratislava 8. septembra 2009

Maroš **K o n d r ó t   v.r.**

predseda Výboru NR SR pre

hospodársku politiku